מייקל לואיס (דוגמן)

ביוגרפיה

לואיס נולד בתל אביב, לאיציק שעלה מהולנד, ולסמדר שעלתה מארגנטינה. אביו היה טייס קרבי בצה"ל ועובד כמורה לאנגלית, ואמו דיפלומטית בשגרירות איטליה בישראל. הוא נולד שני מבין אחיו. לואיס לוקה בתסמונת וולף-פרקינסון-וויט ואף עבר צנתור לב בגיל 16, ובעקבות כך לא היה מבוטח רפואית בקבוצות הכדורסל בהן שיחק, ולא גויס לצה"ל מאותה הסיבה. לטענתו, נדחתה בקשתו להתנדב.

דוגמנות

לואיס החל לעבוד כדוגמן הלבשה תחתונה בתצוגת אופנה של חברת "אל ניניו" שנערכה במועדון הומוסקסואלים, בקיץ 2005. לואיס החל להתפרסם מאוחר יותר באמצעות טור שבועי בפורטל וואלה!, אותו המשיך לכתוב עד פברואר 2007, ומספר חודשים לאחר מכן גם באמצעות בלוג, בו הוא משתף את קוראיו בחיי מתבגר של שנות ה-2000, בצירוף אלבום תמונות המציג את עולמו ככדורסלן ואת צעדיו הראשונים כדוגמן.
הוא הצטלם למספר פרויקטים והשתתף בתצוגות אופנה, בין השאר בתצוגות של חברת "קסטרו".
בתחילת נובמבר 2006 החליף לואיס את יהודה לוי כדוגמן הראשי בחברת האופנה הישראלית FOX, החל מקמפיין קיץ 2007. ב-23 בנובמבר הצטלם לצד אסתי גינזבורג לקטלוג של אופנת הקיץ.
לואיס הופיע על שערים של מספר עיתוני נוער ובידור. תמונות שלו בעירום חלקי פורסמו בגיליון ינואר 2008 של מגזין ההומוסקסואלים הצרפתי "Têtu".
בשנת 2008 הוחלט בחברת פוקס להחליף את לואיס בנועם טור, שהתפרסם בתוכנית המציאות "הישרדות 10".
תחילה יוצג לואיס בסוכנות הדוגמנות יולי גרופ, אך בשנת 2009, אחרי כחמש שנים בהן היה חתום בסוכנות יולי גרופ, בחר לואיס לעזוב את הסוכנות ולחתום על חוזה מול סוכנות לוק, שבה הוא מיוצג כיום.

כדורסל

לואיס שיחק בקבוצת בית הספר התיכון "אחד העם" בפתח תקווה, במסגרת ליגת העל לבתי ספר תיכוניים. בעונת 2006–2007 הצטרף לקבוצת הבוגרים של מכבי פתח תקווה, עת שיחקה הקבוצה בליגה הארצית. בעונת 2008–2009 שיחק לואיס בקבוצת ע.ל.ה אור יהודה מליגה ב'.

הצגות ילדים

לואיס השתתף בפסטיגל 2006 ושר בו את השיר "הטוב שצריך לנצח".
בחורף 2007 עלתה על בימות ישראל הצגת הילדים "מסביב לעולם בשמונים יום", שאותה כתב, הלחין וביים ירון כפכפי. לואיס גילם בהצגה זו צ'יף אינדיאני. בחנוכה 2009 שיחק בתפקיד הראשי במחזמר "הרקולס".

בטלוויזיה ובקולנוע

לואיס גילם את דמותו של רני זליג בעונות הראשונה והשנייה בטלנובלה של HOT "האלופה". במקביל, שיחק בטלנובלה הסלולרית היומית של חברת פרטנר תקשורת, "האבודה". קודם לכן התארח כדוגמן בפרקי העונה השנייה בסדרה "הדוגמניות".
משנת 2007 ועד 2009, לואיס שיחק בסדרת הטלוויזיה לילדים "ראש גדול", של yes. לואיס שיחק בעונה השלישית עד החמישית של הסדרה בתפקיד המרכזי - לירון בביוף.
ב-17 באוקטובר 2006 הצטלם לסדרה תיעודית בנושא כושר ופיתוח גופני, אשר מופקת על ידי סלקום. הסדרה כללה 12 פרקים בני שלוש דקות, ושודרה במכשירי טלפון סלולריים ובאתר "הופ".
בשנת 2008 שיחק בסדרה "דני הוליווד" בתפקיד בעלה הטרי של מיה כץ (שירה קצנלבוגן), ובדצמבר החל לשחק בסדרה "דאוס", בה הוא מגלם את עידן.
ב-2009 השתתף בסדרת הטלוויזיה "נשות הטייסים".
בשנת 2009 הופיע לואיס בעונה החמישית של תוכנית הטלוויזיה "רוקדים עם כוכבים" לצדה של הרקדנית אנה ארונוב, וזכה יחד עמה במקום הראשון בתחרות.
ב-2011 השתתף בפרק ה"ספיישל סלבס" של תוכנית הטלוויזיה ווייפאאוט ישראל.
ב-2012 השתתף בעונה השישית של תוכנית הריאליטי "הישרדות" בעונת ה-VIP, אך פרש בראשית העונה עקב בעיות בריאות, ובשל כך הפך למודח השני.
ב-2014 הנחה יחד עם ליאון רוזנברג את התוכנית "ישנן בנות" ב"ערוץ 24, וכן שיחק בעונה הרביעית של סדרת הנעורים "גאליס", בתפקיד אריק טישלר, אח של רותם.
בשנת 2017 שיחק את דמותו של רונן בסדרה הקומית "נופלות על הרגליים" בקשת. באותה שנה שיחק גם בסדרת הטלוויזיהשנות ה-80 את איתן אטיאס, מאמן כושר.
בשנת 2018 גילם את דמותו של מוקי בצר, סגנו של יוני נתניהו במבצע אנטבה ומפקד כוח הפריצה לטרמינל הישן, בסרט הקולנוע "שבעה ימים באנטבה".
בנובמבר 2018 פורסם שיצטרף לצוות השחקנים בעונות החדשות של "אקדמיית החממה" ("Greenhouse Academy") - סדרה מקורית של נטפליקס המבוססת על הדרמה הישראלית "החממה", שיצר וכתב גיורא חמיצר.

שירותו הצבאי

לאחר שזכה בשנת 2009 במקום הראשון בתוכנית "רוקדים עם כוכבים" עם אנה ארונוב, פורסמה בתקשורת העובדה שהוא לא שירת שירות סדיר בצה"ל כבני גילו.
העובדה שהצעיר החטוב, השרירי, והשופע בריאות לכאורה, לא התגייס לצה"ל אבל כן רקד על הרחבה במלוא שריריו, דגמן ושיחק כדורסל, הביאה לשיח ציבורי ער. במהרה הגיעו גינויים קולניים בתקשורת, מועצת החלב ביטלה את השתתפותו בקמפיין, בחברת האופנה בה פרסם החליטו למצוא לו מחליף, גולשים באינטרנט קיללו אותו, ואפילו כתובות נאצה נכתבו על קירות ביתה של אמו. כל אותו זמן, לואיס טען כי הוא סובל מהתסמונת הלבבית הנדירה תסמונת וולף-פרקינסון-וויט. הדבר התקבל באותה תקופה בחוסר אמון ובלעג כלפיו בתקשורת, והביאו לפרסם בציבור סיכום מידע רפואי שלו, על מנת להוכיח את מצבו. לואיס הצהיר מספר פעמים שמצב תקשורתי זה הוא שהביאו לעבור לחיות בארצות הברית. לואיס חזר לישראל בשנת 2016.

זוגיות

היה בזוגיות עם עורכת הדין יהל בן-עובד חג, ועם הדוגמנית ניבר מדר.
גם היה במערכת יחסים עם השחקנית הברזילאית-ישראלית סוראיה טורנס, שהתגיירה, ולצדה גם הצטלם לשער המגזין "בלייזר". באפריל 2018, השניים נפרדו.

פוליטיקה

בספטמבר 2018, לקראת הבחירות לרשויות המקומיות, הודיע לואיס, תושב רמת גן, על הצטרפותו לרשימת הצעירים "רמת גני", שתתמודד בבחירות למועצת העיר רמת גן.